CELEX: 32017D2319
Language: hu
Date: 2017-12-13 00:00:00
Title: A Bizottság (EU) 2017/2319 végrehajtási határozata (2017. december 13.) a 2014/65/EU európai parlamenti és tanácsi irányelvvel összhangban a Hongkong Különleges Közigazgatási Területen az elismert tőzsdetársaságokra alkalmazandó jogi és felügyeleti keretrendszer egyenértékűségéről (EGT-vonatkozású szöveg. )

14.12.2017   
            
            
               HU
            
            
               Az Európai Unió Hivatalos Lapja
            
            
               L 331/87
            
         A BIZOTTSÁG (EU) 2017/2319 VÉGREHAJTÁSI HATÁROZATA
   (2017. december 13.)
   a 2014/65/EU európai parlamenti és tanácsi irányelvvel összhangban a Hongkong Különleges Közigazgatási Területen az elismert tőzsdetársaságokra alkalmazandó jogi és felügyeleti keretrendszer egyenértékűségéről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 25. cikke (4) bekezdésére,
   mivel:
   
               (1)
            
            
               A 600/2014/EU rendelet (2) 23. cikkének (1) bekezdése megköveteli a befektetési vállalkozásoktól annak biztosítását, hogy a szabályozott piacra bevezetett részvényekkel általuk teljesített ügyletekre vagy a kereskedési helyszínen részvényekkel általuk teljesített ügyletekre az esettől függően szabályozott piacon, multilaterális kereskedési rendszeren (MTF) vagy rendszeres internalizálón, illetve azokkal a 2014/65/EU irányelv 25. cikke (4) bekezdésének a) pontja értelmében egyenértékűnek tekintett, harmadik országbeli az Európai Bizottság által értékelt kereskedési helyszínen kerüljön sor.
            
         
               (2)
            
            
               A 600/2014/EU rendelet 23. cikkének (1) bekezdése csak a részvényekkel kapcsolatos kereskedési kötelezettségre alkalmazandó. A kereskedési kötelezettség nem foglalja magában az egyéb tulajdonviszonyt megtestesítő eszközöket, mint például a letéti igazolásokat, tőzsdén kereskedett alapokat, certifikátokat és más, hasonló pénzügyi eszközöket.
            
         
               (3)
            
            
               A harmadik országbeli kereskedési helyszínekre vonatkozóan a 2014/65/EU irányelv 25. cikke (4) bekezdésének a) pontjában meghatározott egyenértékűségi eljárás célja, hogy lehetővé tegye a befektetési vállalkozások számára az Unióban kereskedési kötelezettség tárgyát képező részvényekkel lebonyolított ügyletek végrehajtását az egyenértékűként elismert harmadik országbeli kereskedési helyszíneken. Az Európai Bizottságnak értékelnie kell, hogy a harmadik ország jogi és felügyeleti keretrendszere biztosítja-e, hogy az adott harmadik országban engedélyezett kereskedési helyszín olyan, jogilag kötelező előírásoknak feleljen meg, amelyek egyenértékűek az 596/2014/EU európai parlamenti és tanácsi rendelet (3), a 2014/65/EU irányelv III. címe, a 600/2014/EU rendelet II. címe és a 2004/109/EK európai parlament és tanácsi irányelv (4) szerinti előírásokkal, és amelyek effektív felügyelet és végrehajtás hatálya alá tartoznak az adott harmadik országban. Ezt a követelményt az említett jogszabály célkitűzéseinek, elsősorban a belső piac létrehozásához és működéséhez, a piac integritásához, a befektetővédelemhez és végül, de nem utolsó sorban, a pénzügyi stabilitáshoz nyújtott hozzájárulásnak a fényében kell értelmezni.
            
         
               (4)
            
            
               A 2014/65/EU irányelv 25. cikke (4) bekezdése a) pontjának negyedik albekezdésével összhangban egy harmadik országbeli jogi és felügyeleti keretrendszer egyenértékűnek tekinthető, ha ez a keretrendszer megfelel legalább a következő feltételeknek: a) a piacok engedélyezés, valamint folyamatos effektív felügyelet és végrehajtás hatálya alá tartoznak; b) egyértelmű és átlátható szabályokkal rendelkezik az értékpapírok piacra való bevezetését illetően, ami lehetővé teszi ezen értékpapírok tisztességes, szabályos és hatékony kereskedését, és szabad átruházhatóságát; c) az értékpapírok kibocsátóival szemben időszakos és folyamatos tájékoztatási előírások vannak érvényben, ami magas szintű befektetővédelmet biztosít; és d) gondoskodni kell a piac átláthatóságáról és integritásáról a bennfentes kereskedelem és a piaci manipuláció formájában megjelenő piaci visszaélések megakadályozása révén.
            
         
               (5)
            
            
               Az egyenértékűségi értékelés célja többek között annak értékelése, hogy az értékpapírokat és határidős tőzsdei ügyleteket szabályozó hongkongi rendelet (Securities and Futures Ordinance, a továbbiakban: SFO) alapján létrehozott és engedélyezett, valamint az Értékpapírok és Határidős Ügyletek Bizottsága (Securities and Futures Commission, a továbbiakban: SFC) által felügyelt elismert tőzsdetársaságokra (a továbbiakban: elismert tőzsdetársaságok) Hongkongban alkalmazandó, jogilag kötelező előírások egyenértékűek-e az 596/2014/EU rendelet, a 2014/65/EU irányelv III. címe, a 600/2014/EU rendelet II. címe és a 2004/109/EK irányelv szerinti előírásokkal, és effektív felügyelet és végrehajtás hatálya alá tartoznak az adott harmadik országban.
            
         
               (6)
            
            
               Azon feltételeket illetően, hogy a piacoknak engedélyezés, valamint folyamatos effektív felügyelet és végrehajtás hatálya alá kell tartozniuk, az SFO értelmében (Hongkong Törvényeinek 571. fejezete) az elismert tőzsdetársaságnak a megkülönböztetésmentes szabállyal összhangban egy multilaterális rendszert kell működtetnie. Az elismert tőzsdetársaság nem mérlegelheti, hogyan hajtsa végre az ügyleteket, továbbá saját számlára nem köthet ügyleteket, illetve nem folytathat saját kitettség nélküli ügyletpárosítást. Emellett az elismert tőzsdetársaságnak pártatlan hozzáférést kell biztosítania piacaihoz és szolgáltatásaihoz a tagok számára. A hozzáférési kritériumoknak pártatlannak és átláthatónak kell lenniük, és azokat megkülönböztetéstől mentesen kell alkalmazni. E célból az elismert tőzsdetársaság működési szabályainak észszerű és megkülönböztetésmentes előírásokat kell tartalmaznia a hozzáférési és jogosultsági követelmények tekintetében. A tőzsdei szabályzatot az SFC vizsgálja felül és hagyja jóvá. Az elismert tőzsdetársaság kereskedési rendszeréhez az férhet hozzá, aki az elismert tőzsdetársaság tőzsdetagjává válik. A tőzsdetagoknak meg kell felelniük bizonyos kritériumoknak. Többek között olyan, Hongkongban bejegyzett társaságnak kell lenniük, amelyet az SFO 116. szakaszának (1) bekezdése szerint engedélyeztek, és amely a vállalkozások nyilvántartásba vételéről szóló rendelet alapján érvényes vállalkozás-nyilvántartási igazolással rendelkezik.
            
         
               (7)
            
            
               Annak megállapításához, hogy egy harmadik országnak az ott engedélyezett kereskedési helyszínekre vonatkozó jogi és felügyeleti keretrendszerei egyenértékűek-e a 2014/65/EU irányelvben meghatározott előírásokkal, teljesíteni kell a 2014/65/EU irányelv 25. cikke (4) bekezdése a) pontjának negyedik albekezdésében meghatározott négy feltételt.
            
         
               (8)
            
            
               Az első feltétel szerint a harmadik országbeli kereskedési helyszíneknek engedélyezés, valamint folyamatos effektív felügyelet és végrehajtás hatálya alá kell tartozniuk.
            
         
               (9)
            
            
               Az SFO 19. szakasza (1) bekezdésének a) pontja úgy rendelkezik, hogy részvénypiacot kizárólag elismert tőzsdetársaság működtethet. Az SFC akkor ismerhet el egy társaságot tőzsdetársaságként, ha megbizonyosodik arról, hogy ez az elismerés a nyilvános piacokon történő befektetéseket vagy a közérdeket szolgálja, illetve az értékpapírpiacok megfelelő szabályozásához szükséges. Az SFC a nyilvánossággal, majd pedig Hongkong Különleges Közigazgatási Terület pénzügyminiszterével folytatott egyeztetést követően tőzsdetársaságként ismerheti el a társaságot. Az SFC a pénzügyminiszter hozzájárulásával az elismert tőzsdét ellenőrző személyt is elismerheti. Az elismerést az SFC által szabott feltételekhez lehet kötni. Elismerése után a részvénypiacot működtető elismert tőzsdetársaság köteles biztosítani a leányvállalatai tőzsdéin forgalmazott értékpapírok szabályozott, tájékoztatáson alapuló és tisztességes piacát. Az SFO III. részének 2–4. fejezetével összhangban az elismert tőzsdetársaságnak arról is gondoskodnia kell, hogy az üzleti tevékenységeihez és műveleteihez kapcsolódó kockázatokat körültekintően kezelje. E feladatok ellátása során a köz érdekében kell eljárnia, különös tekintettel a nyilvános piacokon történő befektetésekre, és biztosítania kell a közérdek érvényesülését, ha az ütközik az elismert tőzsdetársaság vagy az elismert tőzsdét ellenőrző személy érdekeivel. Az elismert tőzsdetársaságnak meg kell felelnie a törvények vagy a jogrend alapján rá kiszabott jogszabályi követelményeknek vagy egyéb jogi követelményeknek.
            
         
               (10)
            
            
               Az SFC a hongkongi értékpapírpiac szabályozó szerve. Az SFO III. része értelmében az SFC felel az elismert tőzsdetársaságok és az elismert tőzsdét ellenőrző személyek által végzett tevékenységek felügyeletéért, nyomon követéséért és szabályozásáért. Az SFC ellenőrzi az elismert tőzsdetársaságot annak megállapítása érdekében, hogy az induláskor, majd utána folyamatosan eleget tesz-e az alapszabályában rögzített kötelezettségeinek. Ha az elismert tőzsdetársaság nem tesz eleget ezeknek a kötelezettségeknek, az SFC jogosult meghozni az SFO III. részében meghatározott megfelelő intézkedéseket. Az SFO 28. és 72. szakasza úgy rendelkezik, hogy az SFC visszavonhatja a társaság tőzsdetársaságként történő elismerését. Az SFO alapján az SFC szabályozási, közigazgatási és vizsgálati hatáskörrel rendelkezik, és az SFO 213. és 214. szakaszával összhangban polgári jogi eljárás keretében bírósági határozatokat hozhat, közigazgatási vagy büntetőjogi szankciókat szabhat ki, valamint büntetőeljárást kezdeményezhet, illetve az ügyeket büntetőeljárás kezdeményezése céljából az illetékes hatóságok elé terjesztheti. Ezenkívül az SFC – amennyiben helyénvalónak tartja – az SFO 399. szakaszának (1) bekezdése alapján magatartási kódexeket és iránymutatásokat tehet közzé, hogy iránymutatást adjon a szabályozási célkitűzéseinek, funkcióinak, valamint az SFO bármely rendelkezése alkalmazásának elősegítése érdekében. Az elismert tőzsdetársaságok felelnek a tőzsdetagjaik megfelelésének biztosítására szolgáló saját kereskedési szabályaikkialakításáért és végrehajtásáért. Az SFO követelményeinek való folyamatos megfelelés biztosítása érdekében az SFC felülvizsgálhatja és ellenőrizheti az elismert tőzsdetársaságok és az elismert tőzsdét ellenőrző személyek műveleteit, elektronikus kereskedési és klíringrendszereiket és kockázatkezelésüket. Az SFO 23. szakasza alapján az SFC utasíthatja az elismert tőzsdetársaságot, hogy fogadja el vagy módosítsa azokat a szabályokat, amelyek elfogadására vagy módosítására az említett rendelkezés engedélyt ad neki. Az SFC felszólíthatja az elismert tőzsdetársaságot, hogy üzleti tevékenységével vagy bármely értékpapír-kereskedéssel kapcsolatban bocsássa rendelkezésre könyveit, nyilvántartásait és egyéb információit. Az SFC konkrét intézkedések megtételére is utasíthatja az elismert tőzsdetársaságot, beleértve annak megkövetelését is, hogy az elismert tőzsdetársaság ilyen intézkedéseket tegyen üzleti tevékenységének irányításával, folytatásával vagy működtetésével kapcsolatban, illetve megtilthatja számára az üzleti tevékenységének irányításával, folytatásával vagy működtetésével kapcsolatos intézkedéseket, amelyeket az SFO 92. szakaszának (1) bekezdésében említett korlátozási értesítés részletez. Az SFC az SFO 29. szakasza alapján arra is hatáskörrel rendelkezik, hogy felfüggessze az értékpapír-kereskedést és bezárja az elismert tőzsdét, amennyiben úgy ítéli meg, hogy a részvénypiacon veszélybe került a szabályos kereskedés. Az SFO felhatalmazza az SFC-t, hogy fegyelmi intézkedéseket rendeljen el (az SFO IX. része), és büntetőeljárást kezdeményezzen az értékpapírokkal kapcsolatos kötelességszegések elkövetőivel szemben (az SFO 388. szakasza). Az SFC felügyeleti és fegyelmi hatásköre a tőzsdén jegyzett társaságokon és engedélyeseken túl kiterjed a piaci szereplőkre, köztük a befektetőkre is. Az SFC az SFO alapján fegyelmi, polgári jogi és büntetőjogi intézkedéseket foganatosíthat a piaci visszaélések esetén. Az SFO XIII. része értelmében az SFC a piaci visszaélésekkel foglalkozó törvényszékhez (Market Misconduct Tribunal) fordulhat, és adott esetben polgári jogi szankciókat szabhat ki. Az SFO XIV. része alapján pedig az SFC büntetőbíróság elé is terjeszthet egy ügyet. Az SFC adott esetben az SFO 191. szakaszának megfelelően házkutatási parancsot is kérhet, és az SFO 186. szakasza szerinti vizsgálatok lefolytatása céljából együttműködhet a hazai vagy külföldi szabályozó szervekkel.
            
         
               (11)
            
            
               Az elismert tőzsdét ellenőrző személy és az SFC között az SFC által végzett ellenőrzéssel, a tőzsdetagok felügyeletével és a piacfelügyelettel kapcsolatos ügyekről létrejött 2001-es egyetértési megállapodás megköveteli, hogy az elismert tőzsdetársaság rendszeresen vagy eseti alapon adatokat és információkat szolgáltasson az SFC-nek. A nyomon követés céljából az SFC valós idejű hozzáféréssel rendelkezik a megbízásokra és ügyletekre vonatkozó információk tekintetében. Az egyetértési megállapodás II. függelékének 16. pontja értelmében az elismert tőzsdetársaságoknak – amint megvalósítható – értesíteniük kell az SFC-t a súlyos ügyként azonosított ügyekről, és a két fél által elfogadott időn belül meg kell osztania az információkat az SFC-vel. Az SFO 27. szakasza alapján az SFC megkövetelheti az elismert tőzsdetársaságtól, hogy bocsássa rendelkezésre az üzleti tevékenységével összefüggésben vagy annak céljából, illetve a forgalmazott pénzügyi eszközök tekintetében vezetett könyveit és nyilvántartásait, valamint az üzleti tevékenységével vagy bármely értékpapír-kereskedéssel, határidős tőzsdei ügylettel vagy tőzsdén kívüli származtatott ügylettel kapcsolatos egyéb információkat. Az elismert tőzsdetársaságoknak nyilvántartást kell vezetniük a pénzügyi eszközökkel kapcsolatos minden megbízásról és ügyletről, amelyeket az SFC a feladatainak ellátása céljából észszerűen megkövetelhet. Ezeket a nyilvántartásokat kötelesek legalább hét évig megőrizni.
            
         
               (12)
            
            
               Megállapítható tehát, hogy a hongkongi elismert tőzsdetársaságok engedélyezés, valamint folyamatos effektív felügyelet és végrehajtás hatálya alá tartoznak.
            
         
               (13)
            
            
               A második feltétel szerint a harmadik országbeli kereskedési helyszíneknek olyan egyértelmű és átlátható szabályokkal kell rendelkezniük az értékpapírok piacra való bevezetését illetően, ami lehetővé teszi ezen értékpapírok tisztességes, szabályos és hatékony kereskedését, és szabad átruházhatóságát.
            
         
               (14)
            
            
               Az SFO 21. szakasza alapján az elismert tőzsdetársaság az alapszabálya szerint köteles biztosítani a szabályozott, tájékoztatáson alapuló és tisztességes piacot. A jegyzési szabályokat az SFO-val összhangban a tőzsdei szabályzat határozza meg, és ennek értelmében a piaci szereplő kialakítja belső szabályait az értékpapír-kereskedelem tisztességes, szabályozott és hatékony piacának biztosítása érdekében; a jegyzési szabályok megkövetelik továbbá, hogy az értékpapír-kibocsátást tisztességes és szabályozott módon bonyolítsák le, és hogy a kibocsátott értékpapírok tulajdonosait tisztességes és egyenlő bánásmódban részesítsék. A jegyzési szabályok tartalmazzák az értékpapírok jegyzésére feljogosító alapvető követelményeket. Ezek a szabályok tartalmazzák azokat a követelményeket is, amelyeket azelőtt kell teljesíteni, hogy az értékpapírokat jegyezni lehetne, továbbá azokat a folyamatos kötelezettségeket is, amelyeket a kibocsátónak a jegyzés jóváhagyása esetén be kell tartania. Az SFO 24. szakasza szerint az SFC-nek jóvá kell hagynia ezeket a jegyzési szabályokat. A jegyzés kérelmezőjének megfelelően bejegyzett társaságnak kell lennie, meg kell felelnie bizonyos tőkekövetelményeknek és közzétételi követelményeknek, a vállalatvezetésnek pedig megfelelő jelenléttel kell rendelkeznie Hongkongban. A piaci szereplő megítélése szerint mind a kérelmezőnek, mind pedig vállalkozásának alkalmasnak kell lennie a jegyzésre. Az elismert tőzsdetársaság teljes mértékben saját mérlegelési jogkörében dönt arról, hogy elfogadja vagy elutasítja-e a jegyzési kérelmet. A jegyzési szabályok alól csak eseti alapon, az adott ügy körülményeit mérlegelve adható mentesség. Általános hatályú mentesség csak az SFC előzetes engedélyével adható. Az elismert tőzsdetársaságnakigazolnia kell az SFC előtt, hogy az értékpapír jegyzését jóváhagyták. Az értékpapíroknak szabadon átruházhatónak kell lenniük, és az értékpapírok nyilvános forgalmazásával kapcsolatban meg kell felelniük bizonyos kritériumoknak. Végezetül pedig a szabályos értékpapír-kereskedés biztosítása érdekében az SFC felfüggesztheti egy pénzügyi termékkel vagy egy pénzügyitermék-osztállyal folytatott kereskedést az elismert tőzsdén.
            
         
               (15)
            
            
               A szabályozott, tájékoztatáson alapuló és tisztességes kereskedés biztosításával kapcsolatos feladata részeként az elismert tőzsdetársaságnak megfelelő időben és méltányos módon gondoskodnia kell a kereskedés megfelelő szintű átláthatóságáról. A kereskedés előtti adatszolgáltatás magában foglalja a legjobb vételi és eladási árajánlatokat, az árfolyamot és az ajánlat mélységét. A mindenkori vételi és eladási árakat és az ezen árak mellett fennálló kereskedési szándékok mélységét tartalmazó teljes ajánlati könyvet folyamatosan és valós időben közzéteszik a folyó kereskedési napon. A piaci szereplők vagy közvetlenül a tőzsdék piaci adatszolgáltató rendszerén, vagy pedig közvetve, információszolgáltatókon keresztül férhetnek hozzá a kereskedés előtti információkhoz. A kereskedés előtti átláthatóság követelménye alól nincs mentesség. Az elismert tőzsdén lebonyolított ügyletek esetében kereskedés utáni adatszolgáltatást kell végezni. A tőzsdei ügyletekkel kapcsolatos tranzakciós adatokat valós időben terjesztik, és azok magukban foglalják többek között az árfolyamokat, a záróárfolyamot és a piaci forgalomra vonatkozó információt. A piaci szereplők vagy közvetlenül a tőzsdék piaci adatszolgáltató rendszerén, vagy pedig közvetve, információszolgáltatókon keresztül férhetnek hozzá a kereskedés utáni információkhoz.
            
         
               (16)
            
            
               Megállapítható tehát, hogy a hongkongi elismert tőzsdetársaságok egyértelmű és átlátható szabályokkal rendelkeznek az értékpapírok piacra való bevezetését illetően, ami lehetővé teszi ezen értékpapírok tisztességes, szabályos és hatékony kereskedését, és szabad átruházhatóságát.
            
         
               (17)
            
            
               A harmadik feltétel szerint az értékpapír-kibocsátókkal szemben időszakos és folyamatos tájékoztatási előírásoknak kell érvényben lenniük, ami magas szintű befektetővédelmet biztosít.
            
         
               (18)
            
            
               Az elismert tőzsdetársaság jegyzési szabályainak egyértelmű, teljeskörű és konkrét közzétételi követelményeket kell bevezetniük az éves és időközi jelentésekre vonatkozóan. A tőzsdére bevezetett értékpapírok kibocsátóinak éves pénzügyi kimutatást és féléves pénzügyi jelentést kell közzétenniük a tőzsdei szabályzatban meghatározottak szerint. A jelentéseket auditálni kell, és azoknak meg kell felelniük az általánosan elfogadott számviteli standardoknak. Az elismert tőzsdetársaságnak figyelemmel kell kísérnie, hogy a kibocsátók betartják-e a jegyzési szabályok szerinti közzétételi kötelezettségeket. Emellett az elismert tőzsdetársaság folyamatos ellenőrzési és megfelelési tevékenységeinek részeként felülvizsgálja a kibocsátók éves beszámolóit is, hangsúlyt helyezve arra, hogy a kibocsátók megfelelnek-e a jegyzési szabályoknak, és közzéteszik-e az alapvető eseményeket és fejleményeket. Az SFC aktív felügyeletet gyakorolt a társasági tevékenységek felett, és mélyrehatóan vizsgálja a kiválasztott tőzsdén jegyzett társaságokat, hogy azonosítsa a vállalati meg nem felelés vagy helytelen magatartás lehetséges eseteit. Az értékpapír-kibocsátókra vonatkozó teljeskörű és aktuális információk közzététele lehetővé teszi a befektetők számára a kibocsátók üzleti teljesítményének értékelését, és a rendszeres információáramláson keresztül megfelelő átláthatóságot biztosít a befektetők számára.
            
         
               (19)
            
            
               Megállapítható tehát, hogy a hongkongi elismert tőzsdéken bevezetett értékpapírok kibocsátóira időszakos és folyamatos tájékoztatási előírások vannak érvényben, ami magas szintű befektetővédelmet biztosít.
            
         
               (20)
            
            
               A negyedik feltétel szerint a harmadik ország jogi és felügyeleti keretrendszerének a bennfentes kereskedelem és a piaci manipuláció formájában megjelenő piaci visszaélések megakadályozása révén gondoskodnia kell a piac átláthatóságáról és integritásáról.
            
         
               (21)
            
            
               Hongkong értékpapírtörvényei – ahogy azt az alábbiakban bemutatjuk – átfogó szabályozási és felügyeleti keretrendszert hoznak létre a piac integritásának biztosítása, az elismert tőzsdéken a csalárd vagy megtévesztő magatartás, valamint az értékpapírokkal vagy kibocsátókkal kapcsolatos hamis vagy félrevezető információk terjesztésének megtiltása, továbbá a bennfentes kereskedelem és a piaci manipuláció megakadályozása érdekében. Az SFO meghatározza a piaci visszaélések fogalmát, valamint polgári jogi és büntetőjogi szabályokat tartalmaz a piaci visszaélésekkel szemben. A piaci visszaélés SFO-ban meghatározott fogalma hat jogsértést foglal magában: az SFO 270. és 291. szakasza szerinti bennfentes kereskedelem; az SFO 274. és 295. szakasza szerinti megtévesztő kereskedés; az SFO 275. és 296. szakasza szerinti ármanipuláció; tiltott ügyletekkel kapcsolatos információk közzététele SFO 276. és 297. szakasza értelmében; az SFO 277. és 298. szakasza értelmében olyan hamis vagy félrevezető információk közzététele, amelyek ügyletek megkötésére ösztönöznek; valamint az SFO 278. és 299. szakasza szerinti piaci manipuláció. A polgári jogi rendszer hatálya alá tartozó jogsértéseket a piaci visszaélésekkel foglalkozó törvényszék előtt tárgyalják, ahol az SFC eljárást kezdeményezhet. A büntetőjogi rendszer hatálya alá tartozó bűncselekmények esetén az SFC jogosult gyorsított büntetőeljárást lefolytatni az ítélőbíróság (Magistrate's Court) előtt. Az SFO 107. szakasza értelmében az SFC büntetőjogi szankciókat kezdeményezhet azon személyekkel szemben, akik csalárd módon vagy gondatlanságból elkövetett megtévesztéssel értékpapírok vásárlására vagy eladására ösztönöznek, illetve az SFO 298. szakasza alapján olyan személyekkel szemben, akik olyan hamis vagy félrevezető információkat tesznek közzé, amelyek értékpapírok vásárlására ösztönözhetnek másokat. Az SFO 277. szakasza alapján ez utóbbi magatartást a polgári jogi rendszer keretében is piaci visszaélésnek tekintik. Emellett az SFO 300. szakasza büntetőjogi felelősséget állapít meg azon személyek esetében, akik egy értékpapírügylet során megtévesztő vagy csalárd magatartást, eszközt vagy rendszert alkalmaznak vagyoni csalás vagy megtévesztés szándékával. Az SFO 384. szakasza büntetőjogi felelősséget állapítmeg azon személyek esetében, akik tudatosan vagy gondatlanságból hamis vagy félrevezető információkat nyújtanak az SFC-nek vagy az elismert tőzsdét ellenőrző személynek. Amennyiben egy bűncselekményben egy társaság bűnösségét állapítják meg, az SFO 390. szakasza kiterjeszti a büntetőjogi felelősséget a társaság minden olyan tisztségviselőjére, akik hozzájárultak a bűncselekmény elkövetéséhez, illetve hallgatólagosan eltűrték, vagy gondatlanságból figyelmen kívül hagyták azt.
            
         
               (22)
            
            
               Megállapítható tehát, hogy a hongkongi jogi és felügyeleti keretrendszer a bennfentes kereskedelem és a piaci manipuláció formájában megjelenő piaci visszaélések megakadályozása révén gondoskodik a piac átláthatóságáról és integritásáról.
            
         
               (23)
            
            
               Továbbá az is megállapítható, hogy a Hongkongban az SFC felügyelete alatt működtetett elismert tőzsdetársaságokra irányadó jogi és felügyeleti keretrendszer megfelel a jogi és felügyeleti keretrendszerekre vonatkozó négy feltételnek, és ennélfogva olyan rendszernek tekintendő, amely a 2014/65/EU irányelvben, a 600/2014/EU rendeletben, az 596/2014/EU rendeletben és a 2004/109/EK irányelvben a kereskedési helyszínekre meghatározott követelményekkel egyenértékű rendszert biztosít.
            
         
               (24)
            
            
               mivel az Európai Unióban kibocsátott, tőzsdén jegyzett és uniós kereskedési helyszíneken forgalmazott részvények közül jelentős számú részvénnyel kereskednek a hongkongi kereskedési helyszíneken is, a hongkongi kereskedési helyszínek gyakran további likviditási központokként működnek ezen Unióban kibocsátott részvények tekintetében. Ez a sajátosság lehetővé teszi az uniós befektetési vállalkozások számára, hogy az uniós kereskedési helyszínek nyitvatartási idején túl is kereskedhessenek az Unióban kibocsátott, tőzsdén jegyzett és uniós kereskedési helyszíneken forgalmazott részvényekkel. Hongkong jogi és felügyeleti keretrendszerének elismerése fenntartaná azt a helyzetet, hogy az uniós befektetési vállalkozások az uniós kereskedési helyszínek nyitvatartási idején túl is kereskedni tudnak az Unióban kibocsátott részvényekkel.
            
         
               (25)
            
            
               Ez a határozat olyan adatokon alapul, amelyek azt bizonyítják, hogy a hongkongi tőzsdékre bevezetett részvényekkel folyó teljes uniós kereskedés olyan gyakori jellegű, hogy a pénzügyi eszközök piacairól szóló irányelv hatálya alá tartozó vállalkozások nem tudnak élni a 600/2014/EU rendelet 23. cikke (1) bekezdésének a) pontjában meghatározott kivétellel. Ez azt vonja maga után, hogy a 600/2014/EU rendelet 23. cikkének (1) bekezdésében előírt kereskedési kötelezettség jelentős számú, hongkongi tőzsdéken bevezetett részvényre alkalmazandó.
            
         
               (26)
            
            
               A határozatot együttműködési megállapodások egészítik majd ki annak biztosítása érdekében, hogy a nemzeti illetékes hatóságok és az SFC hatékony információcserét folytassanak, és koordinálják felügyeleti tevékenységeiket.
            
         
               (27)
            
            
               Ez a határozat az elfogadásakor az elismert tőzsdetársaságokra Hongkongban alkalmazandó, jogilag kötelező előírásokon alapul. Az Európai Bizottságnak továbbra is rendszeres jelleggel nyomon kell követnie az e kereskedési helyszínekkel kapcsolatos jogi és felügyeleti keretrendszer alakulását, a piaci fejleményeket, a monitoringgal és a végrehajtással kapcsolatos felügyeleti együttműködés eredményességét, valamint az e határozat meghozatalának alapját képező feltételek teljesülését.
            
         
               (28)
            
            
               Az Európai Bizottságnak el kell végeznie a Hongkongban az elismert tőzsdetársaságokra alkalmazandó jogi és szabályozási keretrendszer rendszeres felülvizsgálatát. Ez nem érinti azt a lehetőséget, hogy az Európai Bizottság bármikor egyedi felülvizsgálatot végezzen, amennyiben az adott fejlemények szükségessé teszik számára az e határozattal megadott egyenértékűség újraértékelését. Az újraértékelés e határozat visszavonásához vezethet.
            
         
               (29)
            
            
               mivel a 600/2014/EU rendelet és a 2014/65/EU irányelv 2018. január 3-tól alkalmazandó, ennek a határozatnak az Európai Unió Hivatalos Lapjában való kihirdetését követő napon kell hatályba lépnie.
            
         
               (30)
            
            
               Az e határozatban előírt intézkedések összhangban vannak az Európai Értékpapír-bizottság véleményével,
            
         ELFOGADTA EZT A HATÁROZATOT:
   1. cikk
   A 600/2014/EU rendelet 23. cikkének (1) bekezdése alkalmazásában a Hongkong Különleges Közigazgatási Területen az ott engedélyezett elismert tőzsdetársaságokra alkalmazandó és az e határozat mellékletében meghatározott jogi és felügyeleti keretrendszer egyenértékűnek tekintendő a 2014/65/EU irányelv, a 600/2014/EU rendelet, az 596/2014/EU irányelv és a 2004/109/EK irányelv szerinti előírásokkal, és azt úgy kell tekinteni, hogy effektív felügyelet és végrehajtás hatálya alá tartozik.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2017. december 13-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 349. o.
   
   
      (2)  Az Európai Parlament és a Tanács 600/2014/EU rendelete (2014. május 15.) a pénzügyi eszközök piacairól és a 648/2012/EU rendelet módosításáról (HL L 173., 2014.6.12., 84. o.).
   
      (3)  Az Európai Parlament és a Tanács 596/2014/EU rendelete (2014. április 16.) a piaci visszaélésekről (piaci visszaélésekről szóló rendelet), valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK európai bizottsági irányelv hatályon kívül helyezéséről (HL L 173., 2014.6.12., 1. o.).
   
      (4)  Az Európai Parlament és a Tanács 2004/109/EK irányelve (2004. december 15.) a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról (HL L 390., 2004.12.31., 38. o.).
   
      MELLÉKLET
      Elismert tőzsdetársaságok:
      The Stock Exchange of Hong Kong Limited (SEHK)